দেখলে মনে হবে এক জার চিনির গুঁড়ো। কিন্তু আসলে তা সাপের বিষ। চোরাবাজারে যার মূল্য আকাশছোঁয়া।
চিনির দানার মতো দেখতে এক জার সাপের বিষ-সহ এক ব্যক্তিকে আটক করল ওয়াইল্ড লাইফ ক্রাইম ব্যুরো এবং রাজ্য বন দফতরের আধিকারিকরা। বৃহস্পতিবার সন্ধ্যায় ঘটনাটি ঘটেছে নদিয়ার চাপড়ায়। ধৃত যুবকের নাম সম্রাট মণ্ডল। বন দফতরের কর্তাদের দাবি, ওই যুবকের কাছ থেকে উদ্ধার হওয়া ওই বিষের আনুমানিক বাজারমূল্য প্রায় এক কোটি টাকা। কয়েকদিন আগে উত্তর ২৪ পরগনার নৈহাটি থেকে দুই জার সাপের বিষ-সহ সাত জনকে গ্রেফতার করেছিল ওয়াইল্ড লাইফ ক্রাইম ব্যুরো। ধৃত সেই সাত জনকে জিজ্ঞাসাবাদ করে সম্রাট মন্ডল নামে এই ব্যক্তির সন্ধান পায় তারা। সেই মতো বৃহস্পতিবার ক্রেতা সেজে নদীয়ার চাপড়া থানার শ্রীনগর মোড়ে যৌথভাবে ফাঁদ পেতে ছিল ওয়াইল্ড লাইফ ক্রাইম ব্যুরো ও নদীয়া জেলা বন দফতরের কর্মীরা। বিষের জার ডেলিভারি দিতে এসে সেই ফাঁদে পা দেয় সম্রাট মণ্ডল নামের ওই যুবক।
তবে অভিযুক্তকে আটক করতে বেশ বেগ পেতে হয় বনদফতর ও ওয়াইল্ড লাইফ ক্রাইম ব্যুরোর কর্মীদের। পরিস্থিতি সুবিধের নয় বুঝতে পেরে প্রথমে পালানোর চেষ্টা করে সম্রাট। শেষ পর্যন্ত কৃষ্ণনগর বাস স্ট্যান্ড পর্যন্ত পিছু ধাওয়া করে অবশেষে তাকে ধরা হয়। বর্তমানে কৃষ্ণনগরের কোতোয়ালি থানায় ধৃত সম্রাট মন্ডলকে জিজ্ঞাসাবাদ করছে পুলিশ।
দেখুন ভিডিও ১

দেখুন ভিডিও ২

কীভাবে উদ্ধার হল সাপের বিষ? দেখুন ভিডিও ৩